ડચ ચિત્રકાર વિન્સેન્ટ વાન ગોગના જીવનમાં તેમના નાના ભાઈ થીયો અને ચાર્લી ચેપ્લિનના જીવનમાં મોટાભાઈ સિડની ચેપ્લિને જે ભૂમિકા ભજવી હતી તે એટલી મહત્ત્વની હતી કે તેમનાં વિના કદાચ વિન્સેન્ટ વિન્સેન્ટ ના બની શક્યા હોત અને ચાર્લી ચાર્લી ના બની શક્યા હોત. એવું જ એક નામ રોય ડિઝનીનું પણ છે. દુનિયાને મિકી માઉસ, ડોનાલ્ડ ડક અને ગૂફી જેવા કાર્ટૂન કેરેક્ટર્સ આપીને મનોરંજન ક્ષેત્રમાં એક અનોખું સામ્રાજ્ય ઊભું કરનારા વોલ્ટ ડિઝની વિશેની વાતો ખૂબ જાણીતી છે. પણ એ સામ્રાજ્ય સ્થાપવા અને તેને ચલાવવામાં વોલ્ટને મદદ કરનારા મોટા ભાઈ રોય ડિઝની અંગે ઓછું લખાયું છે. ઓછી માહિતી હોવાનું કારણ એ છે કે રોય હંમેશાં ખુદને વોલ્ટના પડછાયા તરીકે જોતા હતા અને પડછાયાને વાચા નથી હોતી.